
 
   [image: Fyrsten]
 


Nicolai Malclavelli

de princibatibus

ad

magnificus

Laurentium Medicem

 

(Niccolò Machiavelli om fyrster til

Lorenzo av Medici, den store)

 

Oversatt av Jon Bingen


Fyrsten

Niccolò Machiavelli

 

 

 

 

 

[image: ]

DOCUMENT FORLAG


Originalens tittel: Il Principe

 

Oversatt fra italiensk av Jon Bingen.

 

Copyright norsk utgave: Jon Bingen og Document Media AS, Oslo

 

1. utgave, 1. opplag, 2025

 

Omslag, setting, trykking og e-bok: Type-it AS, Trondheim

 

ISBN 978-82-7519-284-2

 

Omslagsbildet viser Rafaels (1483–1520) portrettmaleri av Lorenzo de' Medici, hertug av Urbino, som Machiavellis verk opprinnelig ble tilegnet.

 

Det må ikke kopieres fra denne boken i strid med åndsverksloven eller avtaler om kopiering inngått med KOPINOR, interesseorgan for rettighetshavere

til åndsverk.


Europas mest berømte forsvarsminister

Jon Bingen

Niccolò Machiavellis Fyrsten er blant verdenslitteraturens mest omstridte bøker. Forfatteren var «forsvarsminister» i den florentinske republikk fra 1498 til 1512, og boken trolig skrevet i flere omganger mellom 1513 og 1518. Teksten sirkulerte først som manuskript dedikert Giuliano dei Medici (1479–1516), men han leste antakelig aldri avskriften han fikk. Manuskriptet ble til bok i 1532. Fyrsten ha siden skilt vannene til alle tider og i alle religiøse, politiske og ideologiske leire. Da kirken offentliggjorde sin liste over forbudte bøker – Index Librorum Prohibitum – i 1557, var hele Machiavellis forfatterskap å finne på listen. Likevel er få bøker siden blitt lest med en slik intensitet og et slikt alvor. Boken er hyllet for sin realisme og bannlyst for sin kynisme og manglende moral. Fyrsten er ikke desto mindre blant de få bøker som har laget og fortsatt lager historie. Den fortsetter å inspirere lek som lærd.  Fyrsten har dertil en tendens til å få en økt leserskare hver gang stat og samfunn står overfor store endringer. Machiavelli og Fyrsten er med oss også i det 21. århundret.

Niccolò Machiavelli ble født i Firenze den 3. mai 1469. Bartolomea de’ Nelli (1441–1496) var hans mor, Bernardo Machiavelli (1426–1500) hans far. Familien Machiavelli var ikke blant byens «fremste», men hadde alt tjent den florentinske republikk og levert aktive borgere, «embetsmenn» og tillitsvalgte i flere generasjoner. Den var blant byens «populani» («folkepartiet»). Machiavelliene var glødende patrioter, republikanere og iherdige motstandere av alle forsøk på å svekke byens republikanske institusjoner til fordel for være seg gammel og fordrevet adel, som nye patrisierdynasti, eksempelvis familien Medici. Bernardo Machiavelli var jurist, men drev ingen stor forretning og slet med å betale skatt og gjeld. Ingen i familien kunne av den grunn velge eller velges til sentrale verv. Niccolò fikk imidlertid en oppvekst typisk for sin tid og sin stand. Han viste tidlig gode evner, og familien brukte mange av sine knappe ressurser til å sikre ham en god utdannelse. I juni 1498 ble Niccolò bare 29 år gammel valgt til sekretær for den florentinske republikks «annet kanselli». Kontoret hadde ansvar for byens indre som ytre sikkerhet.

Valget var overraskende. Niccolò var ung, hans sosiale bakgrunn «noe svak», men republikken var i krise. Kriger hadde herjet den italienske halvøy siden 1493. De italienske krigers tallrike felttog skulle rulle frem og tilbake til 1557. I disse krigene så vi de første allianser av de tidlig-moderne stater, som siden ble euro-atlantiske stormakter. Ut av de italienske kriger kom et statssystem fra Sibir over Atlanterhavet til de karibiske øyer og hele den amerikanske atlanterhavskyst.

Den første italienske krig ble innledet av en fransk invasjon av den italienske halvøy i 1494. [1] Den andre var så vidt i gang i 1498, da Niccolò fikk et stort embetsmessig ansvar for forsvaret av Firenze. Valget var ønsket av republikkens «førsteminister», Marcello Virgilio Adriani (1464–1521). At forventningene og tilliten til den unge Niccolò var store, blir ytterligere bekreftet vel en måned senere. Da fikk Machiavelli det embetsmessige ansvar også for «de tis råd» eller republikkens «krigsministerium». Deretter fulgte fjorten år med en omfattende virksomhet.

Niccolò Machiavelli var diplomat, sikkerhets- og utenrikspolitisk analytiker, etterretningssjef og sentral i utviklingen av republikkens utenriks- og forsvarspolitiske strategi. Han sto også for organiseringen av republikkens væpnede styrker. Machiavelli deltok i planlegging og utførelse av dens militære operasjoner og førte oppsyn med de militære kommandanter i felt som i by. Han var flere ganger utsending til Europas ledende hoff. Machiavelli ble sendt til det franske, til den tyskromerske keiser og til det pavelige hoff i Roma. Machiavellis opphold hos, forhandlinger og samtaler med Cesare Borgia (1475–1507) under og etter dennes felttog i det sentrale Italia, er mest berømt. Cesare Borgias ry og berømmelse skyldes i høy grad Machiavellis skildring av ham i Fyrsten. [2]

Den florentinske republikk ble knust i august 1512 av en hær spanske leiesoldater. De brakte med seg Giuliano dei Medici (1479–1516) og gjeninnsatte familien Medici som byens faktiske dynasti. Nå ble Niccolò Machiavelli avsatt og sendt i indre eksil. På nyåret 1513 ble han anklaget for å delta i en sammensvergelse mot byens nye makthavere. Han ble fengslet, torturert og fryktet selv henrettelse. [3] Giovanni di Lorenzo dei Medici (1475–1521) ble imidlertid valgt til pave i mars samme år. Han tok som pave navnet Leo X. Ved denne anledning fant familien Medici å kunne benåde Niccolò Machiavelli. Han unnslapp henrettelse og død, men fikk sin beskjedne formue beslaglagt. Machiavelli ble fortsatt nektet alle verv i staten og forbud mot å oppholde seg i Firenze. I årene 1513 til 1518 var Niccolò Machiavelli iherdig opptatt med å skrive Fyrsten og Discorsi – en drøftelse av den romerske historiker Titus Livius’ (9 f.Kr.–17 e.Kr.) berømte verk om den romerske republikk. Machiavelli fikk med tiden atter lov til å oppholde seg i byen og ble fra 1515 en sentral deltager i en krets som møttes i Orti Oricellari – Oricellari-havene. Det var et «opposisjonelt miljø» av republikanere med deltagere fra flere av byens ledende familier.

De første tilnærmelser mellom Niccolò Machiavelli og familien Medici kom i 1518. Rent formelt var Firenze fortsatt en republikk, men styrt av familien Medici. Lorenzo dei Medici d.y. (1492–1519) var byens virkelige makthaver. Han var litt mildere stemt overfor Niccolò Machiavelli. Machiavellis teaterstykke Mandragola ble fremført for bryllupsgjestene, da Lorenzo giftet seg i 1518. Men Lorenzo døde alt året etter. Firenze ble atter styrt fra Roma av pave Leo X. Forholdet mellom huset Medici og Niccolò Machiavelli kjølnet på ny.

I 1522 laget tre av «studentene» i Oricellari-haven en sammensvergelse. De ønsket å gjeninnføre republikken og fordrive familien Medici. De ble avslørt. To ble halshugget. En tredje måtte flykte. Niccolò Machiavelli kom også i faresonen, men beviste sin uskyld. I 1523 ble enda en Medici, Giulio dei Medici (1478–1534), valgt til pave. Han tok som pave, navnet Clemens VII. Nå virket familiens kontroll med Firenze og kirke tryggere enn noen gang. Niccolò Machiavelli ble ikke lenger ansett for en trussel. Clemens VII. ga ham noen mindre oppdrag som sendemann, men Machiavelli skulle fortsatt holdes utenfor all virkelig innflytelse.

Den florentinske republikk hadde lange tradisjoner for å alliere seg med kongene av Frankrike. [4] I 1525 led Francois I. et knusende nederlag utenfor Pavia mot den tysk-romerske keiser Karl V. sine landseknekter. Italia lå etter nederlaget atter åpent for invasjoner og nye felttog. I kraft av å være makthavere i Firenze og i Kirkestaten hadde familien Medici ansvaret for det sentrale Italia, men de var uten militære styrker. De fikk nå bruk for Machiavellis kunnskap og erfaring. Niccolò Machiavelli og Michelangelo Buonarotti (1475–1564) – en annen glødende republikaner – fikk ansvaret for å forsterke og modernisere Firenzes forsvarsverker. «Cognac-alliansen» skulle stanse de overveiende tyske lanseknektene og drive dem ut av Italia. Alliansen besto av det franske monarkiet, Kirkestaten, republikkene Firenze og Venezia og var fremforhandlet i Cognac, derav navnet.

De allierte lyktes ikke. Tvert om, Milano falt i juli 1526. På sin ferd videre nedover den italienske halvøy svingte lanseknektene utenom Firenze og gikk rett på Roma. Plyndringen av byen – Il sacco di Roma – tok til den 11. mai 1527. Pave Clemens VII satt innestengt på Castel Sant’Angelo mens det hele sto på. I Firenze raste Ippolito dei Medicis (1511–1535) sitt styre sammen. Florentinerne jaget familien Medici på dør og proklamerte nok en gang en ny anti-mediceisk republikk. Niccolò Machiavelli befant seg ved Cognac-alliansens hovedkvarter, men fikk tidlig beskjed om det, som var inntruffet.  Nyheten fikk ham til å haste hjemover. Niccolò Machiavelli ønsket å bli «utenriks- og forsvarsminister» i den nye anti-mediceiske republikken. Men florentinerne foretrakk Francesco Tarugi, en annen av Medici-familiens stråmenn. Machiavelli ble vraket ironisk nok beskyldt for å stå familien for nær.

Niccolo Machiavelli døde den 21. juni 1527.

Denne utgave av Fyrsten – Il Principe – er en ny oversettelse basert på mange utgaver på forskjellige språk. Fra Amelot de la Houssaies franske utgave fra 1684, over flere tysk- og engelskspråklige til en utgave av Machiavellis samlede verker utgitt i Firenze 1971. Flere senere italienske utgaver er også blitt brukt, fra Ugo Dottis utgivelse i 1979 til Alessandro Capatas i 2009.  Jeg har i tillegg brukt tidligere egne og eldre norske oversettelser. De mange utgavene har gjort at jeg har følt meg litt friere enn ved tidligere oversettelser.  Jeg håper å ha fått til en oversettelse som er en god gjengivelse av stoffet, men som også klarer å gjenskape Machiavellis stil på et moderne norsk.

Også denne gang har mange lest og kommentert oversettelsen underveis. Jeg finner spesiell grunn til å takke mine sønner, Karl Henrik og Sigurd Kristoffer Bingen, Werner Christie, Arne Dalhaug, Oddmund Hammerstad, Eli Moen, Svein Olav Sæter, Øystein Steiro Sr. og Line Venn. Disse har selvsagt ingen skyld om noe skulle være feil eller misvisende oversatt.

Fredrikstad, januar 2024.

Jon Bingen


Noter


  [1]

  Se H. Hauser, A. Renaudet, Les débuts de l’âge moderne, italiensk utgave, Rinascimento e Riforma, Giulio Einaudi editore spa. Torino, 1957.




  [2]

  Se kapittel VII.




  [3]

  «At jeg fortsatt er i live, skyldes ene og alene et mirakel. Jeg mistet ikke bare mitt arbeid, men ble kastet i fengsel og ville også mistet livet, om ikke Gud og min uskyld sto på min side.» Niccolò Machiavelli til Giovanni Vernaci, 26. juni 1513, i Niccolò Machiavelli, Tutte le opere, Torino, 1971.




  [4]

  Det fremvoksende franske monarki reddet i 772 pavestol som pave mot keiser og langobarder. Den franske kongen, Pipin I «den lille», opprettet og garanterte Kirkestatens territorium og pavens sikkerhet mot indre (befolkning og senatsadel i Roma) som ytre (langobarder o.a.) trusler. Alliansen mellom det franske monarki, pavestol og kirkestat hadde sine oppturer og nedturer, men sto stort sett ved lag til 1871. Florentinerne ble også blant det franske monarkiets italienske allierte.




Niccolò Machiavelli hilser Lorenzo Den Store Medici, d.y. [1]

Det er ikke uvanlig, når man ønsker å fange en fyrstes oppmerksomhet, å skjenke ham det beste av alt sitt, eller annet man håper faller fyrsten i smak. Fyrster mottar av denne grunn hester, våpen, gull, edelstener eller andre gaver alt i henhold til deres verdighet. Når også jeg nå ønsker tre frem for Deres Høyhet med et tegn på min tjenestevillighet, har jeg bare kunnet søke i mitt beskjedne gods og ikke funnet annet enn min kjennskap til de store menns gjerninger. [2]

Jeg har oppnådd denne innsikt gjennom et langt livs erfaring med denne verdens tildragelser og omfattende studier av antikken. Jeg setter den selv svært høyt og har derfor, etter lange og grundige overveielser, trukket ut all lærdom som trekkes kan av mitt virke, og skrevet det hele ned i denne vesle bok, som herved overleveres Deres Høyhet. [3]

Jeg skal være den første til å innrømme at denne gave er for liten for en mann av Deres Høyhets stand og verdighet. Det er imidlertid mitt håp at Deres storsinn får Dem til å ta boken vel imot. Deres Høyhet vil tidlig i lesningen oppdage at De ikke kunne fått en bedre gave. Med denne bok vil Deres Høyhet på kort tid lære alt, som jeg har måttet bruke et langt liv på å tilegne meg.

Verk som dette, er som regel skrevet i et oppstyltet språk og fulle av innfløkte setninger. Jeg har med viten og vilje unngått dette og ikke brukt verken svulstige ord eller storslåtte vendinger. Boken er uten langhalm, og jeg har ikke lagt vekt på innholdets ytre ornament. Skulle boken komme til heder og verdighet, skal det utelukkende skyldes innholdets rikdom og sakens alvor.

Det oppfattes forhåpentligvis verken som påtrengende eller hovmodig, at et menneske av min lave stand og byrd tillater seg drøfte så høye spørsmål som staters styrelse, og fyrsters gjøren og laden. Slik karttegnerne må ned i dalen for å se høyden på åser og fjell, og opp på de høyeste topper for å se sletters utbredelse og dalers løp, må også den nødvendigvis være fyrste, som vil forstå seg på folket, og den av folket, som vil forstå seg på fyrstene.

Jeg ber med disse ord Deres Høyhet ta denne bok imot i samme ånd som den blir Dem gitt. Når boken er lest og innholdet grundig tenkt gjennom, vil Deres Høyhet også være overbevist om hvor inderlig jeg ønsker De må nå den storhet som Deres forsyn og gode egenskaper bærer bud om.

Skulle Deres Nåde, vel fremme ved Deres Storhets høyeste tinder, tilfeldigvis rette Deres blikk mot de lavere stender, ville De også straks oppdage hvor lenge og meget jeg urettmessig har måttet lide under en stor og vedvarende skjebnens uvilje.

